ΓΡΑΠΤΗ ΕΡΩΤΗΣΗ E-0456/98 υποβολή: Elly Plooij-van Gorsel (ELDR) προς την Επιτροπή (27 Φεβρουαρίου 1998)

Θέμα: Καταγγελίες σχετικά με την κατασκευή φράγματος στον ποταμό Ems

Σύμφωνα με την ειδησεογραφία του Τύπου, η ΓΔ IV εξετάζει ορισμένες καταγγελίες σχετικά με την κατασκευή φράγματος, το κόστος του οποίου υπολογίζεται σε 353 εκατ. γερμανικά μάρκα, στον Εms, ένα ποταμό ο οποίος, στο βόρειο τμήμα της Γερμανίας, κυλά κατά μήκος των συνόρων με τις Κάτω Χώρες για να χυθεί εν συνεχεία στον Dollard. Tα ναυπηγεία Meyer, στο Papenburg (Γερμανία) έχουν άμεσα συμφέροντα στην υπόθεση αυτή δεδομένου ότι με το φράγμα θα ανυψωθεί το επίπεδο του ποταμού, γεγονός που θα επιρέψει στα μεγάλα κρουαζιερόπλοια που κατασκευάζονται στα ναυπηγεία να αποπλέουν απευθείας για τη θάλασσα χάρις στο επαρκές βάθος των υδάτων.

1. Μπορεί να ανακοινώσει η Επιτροπή εάν η γερμανική κυβέρνηση παρέσχε τις διευκρινίσεις που η ίδια της έχει ζητήσει σχετικά με τις καταγγελίες, ειδικότερα εκ μέρους της Ολλανδικής Ένωσης των Wadden, που αναφέρονται στις περιβαλλοντικές ζημίες που θα υποστεί η περιοχή των ποταμών Ems και Dollard, καθώς και τη στρέβλωση του ανταγωνισμού που θα συνεπάγονταν η κατασκευή του εν λόγω φράγματος;

2. Εάν όχι, είναι σε θέση η Επιτροπή να ελέγξει κατά πόσο η κατασκευή ενός φράγματος στον Ems, στη Γερμανία, έχει ως στόχο τη μείωση των κινδύνων πλημμύρας και όχι την ανύψωση του επιπέδου του ποταμού, προς το συμφέρον των ναυπηγίων Meyer, στο Papenbourg;

3. Γνωρίζει επίσης η Επιτροπή ότι, εκτός τούτου, η λιμενική ζώνη που βρίσκεται απέναντι από τα ναυπηγία του Papenbourg, τελεί υπό επέκταση, τούτο δε εις βάρος του κρατικού προϋπολογισμού (15 εκατ. γερμανικά μάρκα), προκειμένου να επιτραπεί στα κρουαζιερόπλοια που κατασκευάζονται στα εν λόγω ναυπηγεία να κινούνται ευκολότερα στα ύδατα του ποταμού;

4. Δεν κρίνει η Επιτροπή ότι οι ως άνω δραστηριότητες, οι οποίες χρηματοδοτούνται με κρατικούς πόρους, αντιβαίνουν προς τους ευρωπαϊκούς κανόνες ανταγωνισμού; Εάν ναι, ποιές πρωτοβουλίες προτίθεται να αναλάβει η Επιτροπή προς αποφυγή οιασδήποτε στρέβλωσης του ανταγωνισμού;

Απάντηση του κ. Van Miert εξ ονόματος της Επιτροπής (2 Απριλίου 1998)

Η Επιτροπή έλαβε μια σειρά από καταγγελίες σχετικά με την κατασκευή φράγματος στον ποταμό Ems κοντά στο χωριό Gandersum στην Κάτω Σαξονία (Γερμανία). Όπως αναφέρει το Αξιότιμο Μέλος του Κοινοβουλίου, οι καταγγέλοντες ισχυρίζονται ότι η χρηματοδότηση αυτών των έργων από κρατικούς πόρους θα θεωρηθεί κρατική ενίσχυση υπέρ των ναυπηγείων Meyer στο Papenburg. Μιά σειρά καταγγελιών σχετίζονται επίσης με τον υποτιθέμενο αρνητικό αντίκτυπο των έργων στο περιβάλλον και την πιθανή παραβίαση της κοινοτικής νομοθεσίας για το περιβάλλον. Γι'αυτόν τον λόγο, η Επιτροπή άρχισε έρευνες σχετικά με τις πτυχές του προτεινόμενου σχεδίου που αφορούν τον ανταγωνισμό και το περιβάλλον.

Όσον αφορά τη φερόμενη παραβίαση των κανόνων κρατικών ενισχύσεων, η γερμανική κυβέρνηση πληροφόρησε την Επιτροπή με επιστολές της 26ης Ιανουαρίου 1998 και 16ης Φεβρουαρίου 1998 σχετικά με την αιτολόγηση και τα κυριότερα συστατικά μέρη του προτεινόμενου φράγματος. Μία πρώτη συζήτηση μεταξύ των γερμανικών αρχών και της Επιτροπής πραγματοποιήθηκε στις 18 Φεβρουαρίου 1998. Η γερμανική κυβέρνηση τόνισε πως το φράγμα ήταν αναγκαίο πρώτα απ'όλα για βελτίωση της προστασίας από τις πλημμύρες στη γειτονική περιοχή.

Λόγω του ότι μερικά ερωτήματα εκκρεμούν ακόμη, η Επιτροπή δεν είναι ακόμα σε θέση να τοποθετηθεί για το εάν η κατασκευή ή ορισμένα σημεία της θα θεωρηθούν κρατική ενίσχυση υπό την έννοια του άρθρου 92 της συνθήκηκς ΕΚ. Γι'αυτόν τον λόγο η Επιτροπή θα συνεχίσει τις έρευνες. Σε αυτό το πλαίσιο θα εξεταστεί επίσης η παρούσα διεύρυνση του λιμανιού του Papenburg.

Όσον αφορά την πιθανή παραβίαση του νόμου για το περιβάλλον, οι καταγγέλοντες, κατόπιν αιτήματος της Επιτροπής, έδωσαν λεπτομερείς πληροφορίες οι οποίες προς το παρόν βρίσκονται υπό αξιολόγηση.